
Πολλοί ήταν οι φίλοι του γνωστού συγγραφέα και μαθηματικού Τεύκρου Μιχαηλίδη που παρακολούθησαν την Τρίτη 1η Νοεμβρίου 2016, στο Σπίτι της Κύπρου, την παρουσίαση του νέου βιβλίου του, με τίτλο Σφαιρικά κάτοπτρα, επίπεδοι φόνοι, που κυκλοφορεί από τις εκδόσεις Πόλις.
Τον συγγραφέα καλωσόρισε στο Σπίτι της Κύπρου ο Μορφωτικός Λειτουργός κ. Τάκης Βοΐλας ο οποίος, προλογίζοντας, ανέφερε ότι στο νέο αυτό αστυνομικό, ιστορικό και μαθηματικό μυθιστόρημά του, ο συγγραφέας καταθέτει εκ νέου την αγάπη του για τα μαθηματικά και την ιστορική αφήγηση, αλλά και τη βαθιά αγάπη του για τον τόπο καταγωγής του, την Κύπρο.
Για το βιβλίο μίλησαν, ο συγγραφέας, εκδότης κ. Ευριπίδης Κλεόπας, η κριτικός λογοτεχνίας, Αναπληρώτρια Καθηγήτρια Τμήματος Γαλλικής Γλώσσας και Φιλολογίας του Αριστοτελείου Πανεπιστημίου Θεσσαλονίκης κ. Τιτίκα Δημητρούλια και η συγγραφέας, τέως Πρόεδρος της Ελληνικής Λέσχης Συγγραφέων Αστυνομικής Λογοτεχνίας (Ε.Λ.Σ.Α.Λ.) κ. Τιτίνα Δανέλλη. Αποσπάσματα από το βιβλίο διάβασε ο αφηγητής, συγγραφέας, μεταφραστής  κ. Ανδρέας Μιχαηλίδης.
Πρόκειται για ένα βιβλίο, είπε ο κ. Κλεόπας,. που ακόμα και αν του έλειπε η αστυνομική πλοκή, θα ήταν ένα υπέροχο ιστορικό μυθιστόρημα σε δύο χρόνους, που ορίζονται από τη συμβολική παρουσία του πρώτου Άγγλου που πάτησε το πόδι στου στην Κύπρο, του Ριχάρδου του Λεοντόκαρδου, και την τελευταία συμβολική παρουσία του κατακτητή, στο πρόσωπο του αμφιλεγόμενου συγγραφέα και όχι  μόνον ,Λώρενς Ντάρελ. Ο πιο υποχθόνιος, βέβαια, ήρωας του βιβλίου, σύμφωνα με τον κ. Κλεόπα, δεν είναι άλλος από τον ίδιο τον συγγραφέα με το υπόγειο χιούμορ του.
Εντάσσοντας τη δουλειά του Τεύκρου Μιχαηλίδη σε μία μεγάλη παράδοση της αστυνομικής λογοτεχνίας, της οποίας η απόληξη και μόνο είναι το σύγχρονο ενδιαφέρον για τη σύζευξη επιστήμης και λογοτεχνίας, και ειδικότερα μαθηματικών και λογοτεχνίας, η κυρία Δημητρούλια υποστήριξε ότι το ενδιαφέρον με τα έργα του έχει να κάνει με την πολλαπλή στόχευση και ύφανση των κειμένων του. Είναι αστυνομικά, εστιάζουν δηλαδή σε ένα αίνιγμα, η δέση και η λύση του οποίου περιλαμβάνει τα μαθηματικά. Είναι ιστορικά-πολιτικά και επιδιώκουν να απευθυνθούν στο ευρύ κοινό , ως νέα λαϊκή λογοτεχνία. Οι ιστορίες του, είπε συμπερασματικά, έχουν έναν απλό πυρήνα κατανοητό σε όλους, ειδικά ως προς τη λειτουργία του στην αφήγηση. Συνδυάζοντας την επιστήμη με το δημοφιλές περιπετειώδες μυθιστόρημα και την ιστορικοπολιτική διερώτηση, ο Μιχαηλίδης προσφέρει ένα ανάγνωσμα λαϊκό, επίκαιρο και άκρως απολαυστικό.
Τα Σφαιρικά κάτοπτρα, συνέχισε η κ. Δανέλλη, είναι πολυεπίπεδα. Ο συγγραφέας, εξήγησε, αρχίζει την ιστορία από τον Ριχάρδο τον Λεοντόκαρδο και την τελειώνει με τον «φιλέλληνα» Λώρενς Ντάρελ. Δυο ιστορίες εξελίσσονται παράλληλα στις σελίδες του βιβλίου, με έναν φόνο σε απόσταση οκτακοσίων χρόνων περίπου. Δυο ιστορίες που τις ενώνει ένα χειρόγραφο, ένα μαθηματικό άλυτο πρόβλημα, ευλογημένος και πονεμένος τόπος: η Κερύνεια. Με λεπτή ειρωνεία, κατέληξε, υποδόριο και φονικό χιούμορ, ο Τεύκρος Μιχαηλίδης ανασταίνει ιστορικές προσωπικότητες για να τις αναμείξει με επινενοημένες αναπλάθοντας δυο τόσο μακρινές εποχές αλλά και τόσο ίδιες, δημιουργώντας τον δικό του συναρπαστικό λογοτεχνικό κόσμο.
Παίρνοντας τον λόγο ο συγγραφέας, αφού ευχαρίστησε όλους όσοι συνέβαλαν στην έμπνευση, τη συγγραφή, την έκδοση και την παρουσίαση του νέου του βιβλίου, αναφέρθηκε στην απόφαση του να «ταξιδέψει» με το βιβλίο του στον τόπο του, την Κύπρο, καθώς και στην κοπιώδη ιστορική και πραγματολογική  έρευνα και στην  περιπέτεια έκφρασης και συγγραφής,

